# Αγκυροβολία

### Από τη Βικιπαίδεια, την ελεύθερη εγκυκλοπαίδεια

Αγκυροβολία (anchoring) καλείται η διαδικασία της πόντισης της άγκυρας ή των αγκύρων σε κατάλληλη θέση (αγκυροβόλιο), και η παραμονή του πλοίου σ΄ αυτή καλούμενο έτσι το πλοίο «αγκυροβολημένο», (παλαιότερα «πλοίο επ΄ αγκύρα»).

Στην επιλογή του σημείου της αγκυροβολίας λαμβάνονται υπ΄ όψη, το βάθος του σημείου, το είδος του βυθού, η ύπαρξη ελεύθερου χώρου για ασφαλή τυχόν περιστροφή του πλοίου και η εκτίμηση των προβλεπομένων καιρικών συνθηκών.

Από τη στιγμή της αγκυροβολίας το πλοίο παύει να θεωρείται ότι ναυσιπλοεί και υποχρεούται αμέσως να φέρει τα προβλεπόμενα σήματα αγκυροβολίας. Τα οποία και είναι κατά μεν την ημέρα μία μαύρη σφαίρα, στο στιλίδιο της πλώρης (κατάπλωρα), τη δε νύκτα στο αυτό σημείο λευκός σταθερός περίβλεπτος φανός. Ο δε χρόνος και το σημείο αγκυροβολίας σημειώνεται στο ναυτικό χάρτη με παράλληλη σχετική καταχώρηση στο ημερολόγιο γέφυρας.

Για πληρέστερη ασφάλεια τα πλοία συνήθως αγκυροβολούν και με τις δύο άγκυρες (αμφιδέτηση), ειδικότερα στους λιμένες όπου αγκυροβολούν και στη συνέχεια πρυμνοδετούν ή σε ποτάμιους λιμένες που αγκυροβολούν με την εξωτερική (κατά πλευρά) άγκυρα και πλαγιοδετούν στο προβλήτα χωρίς πρυμνήσιους κάβους για να μη «αναπρωρίζουν».

Επειδή στο Β. ημισφαίριο τα καιρικά φαινόμενα π.χ. άνεμος, αλλάζουν κατά διεύθυνση όπως η φορά των δεικτών του ρολογιού, σε αγκυροβολία μιας άγκυρας επιλέγεται η αριστερή άγκυρα, το αντίθετο στο Ν. ημισφαίριο, και αυτό προς αποτροπή συστροφών της καδένας (αλυσίδας) της άγκυρας.

Σε περίπτωση αγκυροβολίας με δύο άγκυρες ποντίζεται πρώτα η μία και αφού προχωρήσει λίγο το πλοίο ποντίζεται και η δεύτερη έτσι ώστε τα σημεία πόντισης με τη πλώρη να παρουσιάζουν ιδανική γωνία 90°.
Το ναυτικό παράγγελμα της πόντισης της άγκυρας είναι: «Πόντισον» (για το πολεμικό ναυτικό) ή κοινώς «Φούντο» (στο εμπορικό ναυτικό) ακολουθώντας, όχι πάντα, το χαρακτηρισμό τη δεξιά ή την αριστερή.

Σημείωση: Μετά την αγκυροβολία αν ακούγεται η καδένα, ολίγον κατ΄ ολίγον, να τραντάζει, κοινώς να «σκροτσάρει» αυτό σημαίνει ότι η άγκυρα δεν έχει πιάσει και σύρεται στο βυθό. Αυτό διορθώνεται με αργή πόντιση και άλλου μήκους καδένας, εφόσον παρέχεται περιθώριο ασφαλείας για στροφή του πλοίου «επ΄ αγκύρα», διαφορετικά απαιτείται ανέλκυση και επανάληψη νέας αγκυροβολίας.

- Το οριζόμενο σημείο αγκυροβολίας πλοίων εκτός και εγγύς λιμένων, διαύλων και καναλιών, "εν αναμονή" φορτοεκφόρτωσης ή λήψη οδηγιών για νέο πλού ονομάζεται αγκυροβόλιο.

Ανακτήθηκε από "http://el.wikipedia.org../../../%CE%B1/%CE%B3/%CE%BA/%CE%91%CE%B3%CE%BA%CF%85%CF%81%CE%BF%CE%B2%CE%BF%CE%BB%CE%AF%CE%B1.html"

Κατηγορίες: Ναυτιλία | Ναυτική τέχνη

##### Views

- Άρθρο
- Συζήτηση
- Τελευταία έκδοση

##### Αναζήτηση